Formenn yfirskjörstjórna í kjördæmunum sex segja erfitt að spá fyrir um hvenær úrslit liggja fyrir í alþingiskosningunum á morgun. Tæplega fjörutíu og tvö þúsund og sjö hundruð höfðu kosið utankjörfundar nú um hádegið. Fyrir fjórum árum voru utankjörfundaratkvæði í heild rúmlega þrjátíu og níu þúsund. Vélar verða notaðar til að opna umslög í Suðvesturkjördæmi til að flýta fyrir talningu. Óvíst er um áhrif veðurs á talninguna.
"Það verður ekkert vandræðaveður á morgun", segir Hrafn Guðmundsson veðurfræðingur en slær þó þann varnagla að sterkur norðaustan vindur blási um Vestfirði og þar gæti orðið slydda og snjókoma til fjalla. Gestur Jónsson formaður yfirkjörstjórnar í Norðausturkjördæmi segir að gangi allt að óskum geri hann ráð fyrir að ljúka talningu um sexleytið á sunnudagsmorguninn. Kjördæmið er stórt og síðustu kjörkassarnir verða ekki komnir á talningarstað fyrr en kukkan að ganga fjögur. Hann segir að svipaður fjöldi og í fyrri kosningum verði að störfum á kjördag.
Þórir Haraldsson formaður yfirkjörstjórnar vonast til þess að lokið verði við að telja í Suðurkjördæmi á milli klukkan sex og sjö á sunnudagsmorgun. Fjölgað hefur verið í starfsliðinu og Þórir segist verða með 50 manns í vinnu á kjördag. Í Norðvesturkjördæmi reiknar Ingi Tryggvason með því að ljúka talningu á milli klukkan fimm og sjö. Samkvæmt því ættu úrslit að liggja fyrir þar fyrr en fyrir fjórum árum en þá lauk talningu klukkan níu á sunnudagsmorgun. Formenn yfirkjörstjórna Reykjavíkurkjördæmanna treystu sér ekki til að segja til um hvenær talningu lýkur í höfuðborginni.
Kjósendur eru flestir í Suðvesturkjördæmi, hvenær lýkur talningu atkvæða þar? Huginn Freyr Þorsteinsson er formaður yfirkjörstjórnar.
Við svo sem áttum okkur ekki alveg á því hvenær það verður en það verður örugglega komið vel inn í nóttina sem við náum því.
Það virðist vera sem að ansi margir hafi kosið utankjörfundar þannig að það gæti verið meiri fjöldi núna en oft áður og það þýðir að talningu geti seinkað og þó svo við gerum ráðstafanir til að taka á móti þessum utankjörfundaratkvæðum og telja þá er það engu að síður þannig að það tekur lengri tíma að telja utankjörfundaratkvæði en önnur atkvæði.
Hafði gert einhverjar ráðstafanir, hafði fjölgað fólki við talninguna? Já við höfum gert ráðstafanir bæði fjölgað fólki og svo höfum við skipulagt talninguna og svo höfum við fengið aðgang að vélum sem geta opnað þessi umslög því það er það sem tefur mest í utankjörfundinum því það þarf að opna umslög og þegar þau eru orðin mörg þá getur það tafið talninguna.
Tæplega fjörutíu og tvö þúsund og sjö hundruð höfðu kosið utan kjörfundar nú á tólfta tímanum, fleiri en nokkru sinni fyrr. Í fyrra var heildarfjöldinn um 39 þúsund atkvæði. Í Suðvesturkjördæmi verður notuð sérstök vél til að opna umslög og flýta fyrir talningu.